《上巳与二客游水月洞分韵得事字》
宋代·刘克庄

胜践造物悭，贫交世情弃。
昔戒十客来，旦无一人至。
惟余暨两君，鼎足坐水次。
欢言天气佳，谁谓风土异。
高吟杂骚选，序酌逮髫穉。
涤崖去晋诗，扪石认缺字。
古来几禊饮，传者才一二。
兰亭感慨多，未了生死事。
杜陵更酸辛，穷眼眩珠翠。
旨哉兹日游，超然遗尘累。
消摇千载后，尚有浴沂意。
岩扉滑如玉，岁月可镌识。

作者简介：刘克庄(1187～1269) 南宋诗人、词人、诗论家。字潜夫，号后村。福建莆田人。宋末文坛领袖，辛派词人的重要代表，词风豪迈慷慨。在江湖诗人中年寿最长，官位最高，成就也最大。晚年致力于辞赋创作，提出了许多革新理论。